ธปท.ไม่แก้เกณฑ์คุม ทำแบงก์แอสชัวรันส์
ธปท.ไม่แก้เกณฑ์คุมแบงก์ขายประกัน แค่กำชับให้ทำตามระเบียบ
7 ธ.ค. 2558

ธปท.ไม่แก้เกณฑ์คุมแบงก์ขายประกัน แค่กำชับให้ทำตามระเบียบ
นายรณดล นุ่มนนท์ ผู้ช่วยผู้ว่าการ สายกำกับสถาบันการเงิน ธนาคารแห่งประเทศไทย (ธปท.) เปิดเผยว่า แม้จะมีปัญหาร้องเรียนในเรื่องการขายประกันผ่านธนาคารพาณิชย์ (แบงก์แอสชัวรันส์) อย่างต่อเนื่อง แต่ ธปท.คงไม่มีการปรับปรุงหลักเกณฑ์ในการกำกับดูแลธนาคารพาณิชย์ใหม่ แต่จะกำชับธนาคารให้บริการแบงก์แอสชัวรันส์ให้เป็นไปตามหลักเกณฑ์ของคณะกรรมการกำกับและส่งเสริมการประกอบธุรกิจประกันภัย (คปภ.) มากขึ้น ตามที่ คปภ.ขอความร่วมมือมา โดยเฉพาะการทำความเข้าใจผลิตภัณฑ์กับลูกค้าให้ดีก่อนขาย
“การกำกับแบงก์แอสชัวรันส์เราอิงกับเกณฑ์ของ คปภ.อยู่แล้ว แต่จะกำกับแบงก์ให้ทำตามระเบียบและทำความเข้าใจกับลูกค้าให้ดีก่อนทำการขาย ปัญหาร้องเรียนน่าจะลดลงได้” นายรณดล กล่าว
ก่อนหน้านี้ การประชุมร่วมกันของ คปภ. ธปท. และหน่วยงานที่เกี่ยวข้องมีความเห็นร่วมกันว่าให้แต่ละหน่วยงานไปกำกับการขายประกันผ่านธนาคารให้มีความเข้มงวดและปฏิบัติตามกฎหมายอย่างเคร่งครัด